## Els sons llatins de Doña Manteca i el rock de La Plata protagonitzen la segona setmana de ‘Les Arts és Músiques Valencianes’

*** Doña Manteca interpretarà *Presente*, el seu primer treball discogràfic i La Plata estrenarà *Interzona* el seu últim àlbum
* Les Arts acull fins al 9 de febrer este cicle, que busca donar una visió panoràmica dels sons i grups capdavanters del circuit valencià**

El Palau de les Arts Reina Sofia s’endinsa en la segona setmana del seu cicle ‘Les Arts és Músiques Valencianes’, dedicat a la diversitat i riquesa de l’escena musical de la Comunitat Valenciana, amb les actuacions de Doña Manteca i La Plata en el Teatre Martín i Soler.

Les Arts rep el dijous, 30 de gener a les 19:30 hores, els ritmes llatins de Doña Manteca i el seu primer treball discogràfic: *Presente*. Tres jóvens valencianes, Elena i Paula Almendros i Empar Mora, integren esta ascendent formació que, amb les seues harmonies vocals i l’acompanyament de guitarra, violí i contrabaix, han viralitzat les seues versions de clàssics llatins amb el beneplàcit d’artistes com Jorge Drexler, Karol G o Nathy Peluso.

*Presente* és una recopilació de versions de cançons de diversos artistes, amb el qual les valencianes pretenen donar una nova vida a eixos temes coneguts i, al seu torn, homenatjar els seus autors, perquè, com afirma el grup, “la música bona és per sempre”. Com a colofó a la seua actuació, Doña Manteca presentarà en Les Arts la seua primera composició pròpia.

La Plata, el quintet format per Diego Escriche, Salvador Frasquet, María Gea, Patricia Ferragud i Miguel J. Carmona estrenarà en el Teatre Martín i Soler el seu nou àlbum, *Interzona*. El grup valencià, reconegut com un dels principals agitadors del panorama musical de ‘la terreta’, interpretarà els temes d’este àlbum, amb el qual torna als sons dels 90, en una actuació en la qual no faltaran les millors cançons dels seus treballs anteriors.

Amb *Interzona*, La Plata posa en manifest la seua intenció de continuar experimentant amb la música. En este últim disc destaquen sons més reflexius, acústics i calmats que els que sonaven en anteriors treballs del conjunt valencià.

El cicle ‘Les Arts és Músiques Valencianes’ comprén tres setmanes de la programació del teatre líric valencià, del 24 de gener al 9 de febrer, amb un cartell que també inclou les actuacions de Novembre Elèctric i Andreu Valor.

Fecha: 27/01/2025